Vagtcentral: Nye iOS- og Android-versioner lammer hurtig indsats mod hjertestop

I Region Syddanmark kan frivillige hjertestartere ikke rykke ud og redde liv på grund af it-knas.

Nye styresystemer kommer sjældent til verden uden at ødelægge en masse programmer, men det koster nu også dyrebare minutter ved hjertestop i Region Syddanmark.

Regionen har nemlig et system, der automatisk tilkalder frivillige med en hjertestarter, når en ambulance rykker ud til folk med hjertestop. Og det system er blevet lammet af nye opdateringer til de frivilliges telefoner, skønner chefen for alarmcentralen.

»Vi oplever et stigende antal problemer, som jeg tror hænger sammen med de nye versioner af Android og iOS,« siger Kim Ahlers, der er leder af AMK-vagtcentralen, som koordinerer ambulanceudrykninger til Version2.

Problemer med iOS 11

Der er altså ikke tale om, at der ikke kommer en ambulance, hvis du får et hjertestop i Region Syddanmark. Det er bare ikke sikkert, der kommer en frivillig før ambulancen, der ellers kan øge overlevelseschancerne ved hjertestop.

Fejlene er ifølge Ahlers, at appen flimrer, så adressen med hjertestoppet ikke kan læses, telefonen kan lukke ned, når en alarm modtages, eller appen kan fryse. Han hører, at akuthjælpere med Android-apps ofte får alarmen på appen, men med fejl, og at iPhones slet ikke får alarmerne.

Systemet med frivillige har eksisteret siden 2012, hvor det kørte på prøveordning på Lolland, og det blev udbredt til resten af regionen i 2016. Problemerne er opstået det seneste halve til hele år ifølge Ahlers, og især efter at iOS 11 blev udgivet.

Dialog om problemet

AMK Alarmcentralen er i tæt dialog med leverandøren af systemet, FirstAED, men giver nu deres akuthjælpere mulighed for at tilmelde sig en liste af folk i området, som modtager sms’er ved hjertestop. De vil dog foretrække appen, da de dermed kan tilkalde de folk, der er geografisk tæt på adressen med hjertestoppet.

»Vi synes jo, det er en rigtig god idé - det skal bare virke,« siger Ahlers.

FirstAED ønsker ikke at kommentere fejlene, men siger, at der er en uoverensstemmelse mellem den måde, Region Syddanmark vurderer fejlraterne på, og FirstAED's vurdering.